[{"text_idx": "#000001", "text": "Er bod Y Seintiau Newydd ar frig y tabl mae\u2019r clwb wedi ymddiswyddo eu rheolwr Scott Ruscoe, ond pe bae Cei Connah yn llwyddo i drechu\u2019r Fflint nos Fawrth yna bydd y Nomadiaid yn camu i\u2019r copa."}, {"text_idx": "#000003", "text": "Wedi chwe colled yn olynol roedd \u2018na ryddhad i hogiau Aberystwyth brynhawn Sadwrn gan i Jamie Veale rwydo cic rydd wedi 96 munud i gipio pwynt gwerthfawr ar yr Oval (Cfon 2-2 Aber)."}, {"text_idx": "#000004", "text": "Mae Aber bellach ar rediad o 10 ge\u0302m gynghrair heb fuddugoliaeth, ond er hynny, tydi\u2019r Gwyrdd a\u2019r Duon ond un pwynt o dan diogelwch y 10fed safle."}, {"text_idx": "#000005", "text": "Dringodd Hwlffordd i\u2019r hanner uchaf yn dilyn eu buddugoliaeth yn erbyn Met Caerdydd dros y penwythnos, a bydd y disgwyliadau ychydig yn uwch yn No\u0302l y Bont yn dilyn y newyddion bod cyn-gefnwr Cymru, Jazz Richards wedi ymuno a\u0302\u2019r clwb."}, {"text_idx": "#000007", "text": "Bu rhaid i\u2019r Derwyddon ymdopi heb eu rheolwr brynhawn Sadwrn gan bod Bruno Lopes wedi hedfan gartref i Bortiwgal ac wedi methu dychwelyd i Gymru oherwydd canllawiau Covid."}, {"text_idx": "#000008", "text": "Mi fydd Y Drenewydd yn siomedig eu bod wedi colli 2-1 yng Nghei Connah dros y penwythnos ar o\u0302l mynd ar y blaen a chwarae gyda dyn o fantais am ran helaeth o\u2019r ge\u0302m yn dilyn cerdyn coch Jamie Insall wedi 24 munud."}, {"text_idx": "#000009", "text": "Dyw\u2019r Drenewydd heb golli dim un o\u2019u naw ge\u0302m ddiwethaf yn erbyn Derwyddon Cefn, na chwaith wedi ildio mwy nac unwaith yn eu 16 ge\u0302m ddiwethaf yn erbyn hogiau\u2019r Graig."}, {"text_idx": "#000011", "text": "Ge\u0302m allweddol yn y ras am y Chwech Uchaf wrth i Ben-y-bont geisio bachu ar y cyfle i gamu uwchben Y Barri i\u2019r pedwar uchaf."}, {"text_idx": "#000013", "text": "Mae\u2019r Barri wedi ennill eu tair ge\u0302m ddiwethaf yn erbyn Pen-y-bont, a dyw ti\u0302m Gavin Chesterfield heb golli gartref ar Barc Jenner ers ge\u0302m gynta\u2019r tymor yn erbyn Y Seintiau Newydd (ennill 5, cyfartal 2 ers hynny)."}, {"text_idx": "#000015", "text": "Mae Cei Connah wedi ennill wyth ge\u0302m yn olynol am y tro cyntaf erioed yn Uwch Gynghrair Cymru, a byddai buddugoliaeth arall nos Fawrth yn eu codi uwchben y Seintiau i frig y tabl."}, {"text_idx": "#000017", "text": "Dyw\u2019r Fflint heb guro Cei Connah ers i\u2019r timau gyfarfod yn yr ail haen yn 2011, ond mae angen pwyntiau ar fechgyn Y Fflint os am osgoi syrthio yn o\u0302l i\u2019r Cymru North y tymor nesaf."}, {"text_idx": "#000018", "text": "Bydd uchafbwyntiau\u2019r gemau canol wythnos i\u2019w gweld ar Mwy o Sgorio nos Fercher am 22:00."}]